PATVIRTINTA

Akmenės rajono jaunimo ir

suaugusiųjų švietimo centro

direktoriaus 2022 m. rugsėjo 1 d.

įsakymu Nr. V-55

**AKMENĖS RAJONO JAUNIMO IR SUAUGUSIŲJŲ ŠVIETIMO CENTRO MOKINIŲ INDIVIDUALIOS PAŽANGOS STEBĖJIMO IR FIKSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Akmenės rajono jaunimo ir suaugusiųjų švietimo centro (toliau – Centras) mokinių individualios pažangos stebėjimo ir fiksavimo tvarkos aprašas (toliau – Aprašas) parengtas vadovaujantis Pradinio, pagrindinio, vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309, Vidurinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2011 m. vasario 21 d. įsakymu Nr. V-269, Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 (Lietuvos Respublikos švietimo ir mokslo ministro 2012 m. gegužės 8 d. įsakymo Nr. V-766 redakcija) dėl Nuosekliojo mokymosi pagal bendrojo ugdymo programas tvarkos aprašą, Mokinių pažangos ir pasiekimų vertinimo samprata, patvirtinta Lietuvos Respublikos švietimo ir mokslo ministro 2004 m. vasario 25 d. įsakymu Nr. ISAK-256, Centro susitarimais.

2. Apraše apibrėžiamos individualios mokinių pažangos stebėjimo ir fiksavimo nuostatos, principai ir būdai, informavimas apie individualius mokinių pasiekimus ir pažangą.

3. Tvarkos apraše vartojamos sąvokos yra apibrėžtos Lietuvos Respublikos švietimo įstatyme ir kituose teisės aktuose.

4. Apraše vartojamos šios sąvokos:

*Mokinių pažangos ir pasiekimų vertinimas* – nuolatinis informacijos apie mokinių mokymosi pažangą ir pasiekimus kaupimo, interpretavimo ir apibendrinimo procesas.

*Įsivertinimas (refleksija)* – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius.

*Mokinio pažanga* – mokymosi etapo pabaigoje identifikuotas mokinio dalykinių žinių ir gebėjimų, bendrųjų kompetencijų bei vertybių nuostatų aukštesnis (gilesnis, platesnis, išsamesnis) lygmuo, palyginant su mokymosi etapo pradžioje turėtu lygmeniu.

**II SKYRIUS
TIKSLAS IR UŽDAVINIAI**

5. Mokinių individualios pažangos stebėjimo ir fiksavimo tikslas - padėti mokiniui mokytis ir bręsti kaip asmenybei, nustatant mokytojo, Centro darbo sėkmę, priimti pagrįstus sprendimus.

6. Mokinių individualios pažangos stebėjimo ir fiksavimo uždaviniai:

6.1. padėti mokiniui pažinti save, suprasti savo stipriąsias ir silpnąsias puses, įvertinti savo pasiekimų lygmenį, kelti mokymosi tikslus;

6.2. informuoti apie mokinio mokymosi patirtį, pasiekimus ir pažangą;

6.3. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus;

6.4. suteikti tėvams (globėjams, rūpintojams) informaciją apie vaiko mokymąsi, stiprinti ryšius tarp vaiko, tėvų (globėjų, rūpintojų) ir Centro;

6.5. sudaryti sąlygas mokytojams analizuoti kiekvieno mokinio individualią pažangą pamokose ir popamokinėje veikloje plėtojant bendrąsias kompetencijas;

6.6. sukurti palankią ugdymui(si) edukacinę aplinką.

**III SKYRIUS**

**NUOSTATOS IR PRINCIPAI**

7. Į individualios pažangos stebėjimo ir fiksavimo procesą įtraukiami mokiniai, tėvai (globėjai, rūpintojai), dalykų mokytojai, klasių vadovai, pagalbos mokiniui specialistai, administracija.

7.1. Mokytojai:

7.1.1. stebi, fiksuoja ir analizuoja jiems priimtinu būdu kiekvieno mokinio pasiekimus ir pažangą;

7.1.2. teikia informaciją mokiniui apie jo daromą pažangą, mokymosi sėkmę, pokyčius ir numato būdus mokymosi sunkumams šalinti;

7.1.3.esant reikalui teikia individualią mokymosi pagalbą;

7.1.4.bendradarbiauja su klasės vadovu, mokiniu ir/ar jo tėvais (globėjais, rūpintojais), pagalbos mokiniui specialistais, administracija, teikia informaciją apie mokinių pasiekimus ir pažangą.

7.2. Klasių vadovai:

7.2.1. analizuoja ir individualiai su mokiniais aptaria jų asmeninę pažangą bei pastangas, mokymosi sunkumus bei galimybes juos šalinti, įtraukia mokinius į sprendimų priėmimą;

7.2.2. nepilnamečių mokinių tėvus (globėjus, rūpintojus) informuoja individualiai apie vaikų pasiekimus ir pažangą.

7.3. Administracija:

7.3.1. vykdo sistemingą mokinių individualios pažangos stebėjimo, fiksavimo, analizės ir pagalbos teikimo priežiūrą;

7.3.2. analizuoja ir sistemina mokinių pasiekimų rezultatus;

7.3.3. organizuoja mokinių pasiekimų ir pažangos pokyčių aptarimą pagal ugdymo programas ar klasių koncentrus Mokytojų tarybos posėdžiuose, teikia pasiekimų gerinimo rekomendacijas;

7.4. Socialinis pedagogas teikia mokiniams socialinę pedagoginę pagalbą.

**IV SKYRIUS**

**INFORMAVIMAS APIE INDIVIDUALIUS MOKINIŲ**

**PASIEKIMUS IR PAŽANGĄ**

8. Suaugę mokiniai ir nepilnamečių mokinių tėvai (globėjai, rūpintojai) informuojami individualiai apie pažangą elektroniniame dienyne ir/ar kitu mokytojų, klasių vadovų ir tėvų susitartu būdu.

9. Klasių vadovai informuojami apie mokinių pasiekimus ir pažangą dalykų mokytojų bei klasių vadovų susitartu būdu (1 priedas).

10. Informavimas apie mokinių pasiekimų pokyčius, individualią pažangą vykdomas Mokytojų tarybos posėdžiuose (kartą per pusmetį) Centro nustatyta tvarka.

**V SKYRIUS**

**BAIGIAMOSIOS NUOSTATOS**

11. Siūlymus dėl mokinių individualios pažangos stebėjimo, analizavimo, vertinimo, fiksavimo procedūrų keitimo teikia Centro pedagogai, mokiniai, tėvai (globėjai, rūpintojai).

12. Pagrindiniai ir pageidaujami Centro veiklos rezultatai – mokinių asmenybės branda, individualias galimybes atitinkantys ugdymo(si) pasiekimai ir nuolatinė ugdymo(si) pažanga. Mokiniai suvokia save kaip asmenybes, džiaugiasi savo pasiekimais ir kantriai įveikia nesėkmes, neprarasdami tikėjimo, kad jiems pavyks. Jie priima naujus iššūkius kaip kelią į tobulėjimą, sveikai pasitiki savo jėgomis, tačiau adekvačiai ir kritiškai vertina realybę.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**